เทเวศเบี้ยโตหนุนกำไรดี
เทเวศประกันภัยได้เบี้ยเพิ่มหนุนกำไรสุทธิ 178 ล้านบาท
27 พ.ย. 2557

เทเวศประกันภัยได้เบี้ยเพิ่มหนุนกำไรสุทธิ 178 ล้านบาท 
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ผลการดำเนินงานในช่วง 9 เดือนแรกของปีนี้ บริษัทมีกำไรสุทธิ 178 ล้านบาท โดยมีเบี้ยประกันภัยรับ 3,033 ล้านบาท เพิ่มขึ้น 10% เมื่อเทียบกับช่วงเดียวกันของปีก่อน และมีเบี้ยประกันภัยที่ถือเป็นรายได้สุทธิ 1,670 ล้านบาท เพิ่มขึ้น 24% เมื่อเทียบกับช่วงเดียวกันของปีก่อน และมีกำไรจากการดำเนินงาน 241 ล้านบาท 
อย่างไรก็ตาม ในส่วนของผลการดำเนินงานด้านการลงทุนสิ้นสุดไตรมาส 3 ที่ผ่านมา บริษัทมีรายได้จากการลงทุน 111 ล้านบาท เพิ่มขึ้น 18% หรือ 17 ล้านบาท เมื่อเทียบกับช่วงเดียวกันของปีก่อน 
หรือเพิ่มขึ้นคิดเป็นร้อยละ 18 ทั้งนี้ เมื่อสรุปฐานะทางการเงิน ณ วันที่ 30 กันยายน 2557 บริษัทฯ มีสินทรัพย์รวมทั้งสิ้น 16,578 ล้านบาท มีหนี้สินรวมทั้งสิ้น 14,240 ล้านบาท และมีส่วนของผู้ถือหุ้นรวมทั้งสิ้น 2,338 ล้านบาท
“กรก“การติบโตในอัตรา 10% ถือเป็นการขยายตัวในอัตราที่น่าพอใจเมื่อเทียบกับทั้งธุรกิจ ขณะเดียวกันในส่วนของการขยายฐานลูกค้าไปสู่รายย่อยตามเป้าหมายที่กำหนดไว้นั้น ก็พบว่าเป็นไปในระดับที่ดี โดยเบี้ยประกันภัยรับจากงานลูกค้ารายย่อยในประเภทรถยนต์และอัคคีภัยมีการขยายตัวสูงขึ้น” นายชาติชาย กล่าว
สำหรับแผนธุรกิจปี 2558 ยังตั้งเป้าหมายเติบโตอย่างต่อเนื่องในกลุ่มลูกค้ารายย่อย พร้อมมีแผนขยายสาขาไม่ต่ำกว่า 4 แห่ง ในพื้นที่ที่มีศักยภาพการขยายตัวทางเศรษฐกิจ รวมเป็นไม่ต่ำกว่า 23 แห่ง โดยมุ่งเน้นให้มีการกระจายตัวที่ดีและเหมาะสมกับจุดบริการ เพื่อรองรับบริการด้านสินไหมได้มากขึ้น
ดังนั้น เมื่อรวมกับ 19 สาขาที่มีอยู่ในปัจจุบัน จะส่งผลให้ในปี 2558 บริษัทฯ มีสาขาไม่ต่ำกว่า 23 สาขา รวมเป็นสาขาและสาขาย่อยมากกว่า 30 แห่งครอบคลุมทั่วภูมิภาคของประเทศ โดยบริษัทฯ เตรียมเปิดสาขานครสวรรค์ภายในสิ้นปีนี้